Σε μια αποκάλυψη προχώρησε ο Βαγγέλης Μαρινάκης σε συνέντευξή του στον ραδιοφωνικό σταθμό Real 97,8, λέγοντας πως η κόντρα του με τον ΣΥΡΙΖΑ ξεκίνησε όταν δεν δάνεισε το ποσό των 26 εκατ. ευρώ στον επιχειρηματία Χρήστο Καλογρίτσα -κάτι, που όπως ισχυρίστηκε, του ζητήθηκε από τον Αλέξη Τσίπρα και τον Νίκο Παππά , προκειμένου ο επιχειρηματίας να πάρει τηλεοπτική άδεια.

«Θα σας κάνω μια αποκάλυψη: Μου είχε ζητήσει μια χάρη ο κ. Παππάς που την ήθελε και ο πρωθυπουργός τον καιρό που γινόταν ο διαγωνισμός για τις τηλεοπτικές άδειες. Να συναντήσω τον κ. Καλογρίτσα. Όπως και έγινε, τον συνάντησα και μου ζήτησαν να καταβάλω υπό τη μορφή δανείου το ποσό των 26,3 εκατ. ευρώ για να πληρώσει ο κ. Καλογρίτσας την πρώτη δόση για τις τηλεοπτικές άδειες. Εξήγησα στον κ. Καλογρίτσα ότι έχω την καλή διάθεση, αλλά δεν μπορώ να το κάνω», είπε ο Βαγγέλης Μαρινάκης.

Όπως είπε ο ισχυρός άνδρας του Ολυμπιακού, η κόντρα ξεκίνησε από την άρνησή του αυτή.

Έτσι ξεκίνησε η κόντρα ισχυρίστηκε ο κ. Μαρινάκης εξηγώντας τι ακριβώς έγινε με τις τηλεοπτικές άδειες:

«To 2016 έγινε ο διαγωνισμός για τις τηλεοπτικές άδειες. Σας θυμίζω ότι τον Γενάρη του 2016 είχε αναλάβει την Νέα Δημοκρατία ο Κυριάκος Μητσοτάκης και είχε αντιπαράθεση με τον Αλέξη Τσίπρα» ανέφερε ο ίδιος, και συμπλήρωσε:

«Δεν υπάρχει καμιά υπόνοια τότε περί βρώμικου χρήματος, όπως λέει σήμερα ο κύριος Παππάς. Εμείς πληρώσαμε το πρωί της 26ης Σεπτεμβρίου το ποσό και μας ευχαρίστησε. Την ίδια μέρα είχε πληρώσει και ο κύριος Αλαφούζος. Τα πάντα είχαν ελεγχθεί».

Την ίδια ώρα, ο κ. Μαρινάκης είπε πως «ο Νίκος Παππάς ενημέρωνε πάντα τον πρωθυπουργό. Όταν πλειοδοτήσαμε στον διαγωνισμός ο κ. Παππάς μού μετέφερε την επιθυμία του να πληρώσουμε και να είμαστε οι πρώτοι, το ποσό των 26,3 εκατ. ευρώ, της πρώτης δόσης».

Ο ισχυρός άνδρας του Ολυμπιακού είπε επίσης πως όταν αγόρασε τον ΔΟΛ ο ΣΥΡΙΖΑ του ζήτησε να μπουν σε διευθυντικές θέσεις στελέχη της Κουμουνδούρου: «Εγώ δεν είμαι μπροστινός κανενός και βεβαίως δεν το έκανα», τόνισε ο κ. Μαρινάκης προσθέτοντας: «Όταν ανέλαβα το in.gr, το Βήμα και τα Νέα μου είχαν ζητήσει να βάλω σε διευθυντικές θέσεις πρόσωπα της αρεσκείας του ΣΥΡΙΖΑ και της κυβέρνησης. Σε όλες τις δουλειές είμαι εγώ, δεν κρύβομαι...».

Τι είπε για την κόντρα με τον Κόκκαλη

Ν. Χατζηνικολάου: Ποιος είναι ο λόγος της αντιπαράθεσης με τον Π. Κόκκαλη;

Β. Μαρινάκης: Δεν υπάρχει καμία αντιπαράθεση με τον Πέτρο Κόκκαλη και δεν έχω κανένα λόγο να κάνω βόλτα σε ΜΜΕ και να κατηγορήσω τον Πέτρο Κόκκαλη. Ο Π. Κόκκαλης ήταν μαζί μας επειδή το είχε ζητήσει ο πατέρας του για να έχει κάτι να ασχολείται επειδή είχε αποτύχει στις επιχειρήσεις του πατέρα του, και στην ΠΑΕ Ολυμπιακός, αλλά και στον Ερασιτέχνη Ολυμπιακό όπου άφησε 7 εκατ. ευρώ χρέη. Θέλω να ευχηθώ καλή πορεία στον Πέτρο και τίποτε άλλο.

-Από το 2010 έχουμε πληρώσει σε φόρους και εισφορές 150 εκατ. ευρώ. Είμαστε εταιρεία πρότυπο και σας τονίζω, χωρίς να έχω οποιαδήποτε σχέση με το ελληνικό δημόσιο.

-Παραλάβαμε τον Ολυμπιακό με τεράστια ανοίγματα. Με το καλημέρα έβαλα από την αγάπη μου για την ομάδα 60 εκατομμύρια ευρώ και δρομολόγησα όλες τις μεγάλες επιτυχίες που ακολούθησαν. Και είχαμε απέναντι μας τον πιο ισχυρό Παναθηναϊκό που προέρχονταν από το νταμπλ.

-Ο Σωκράτης Κόκκαλης δεν ήταν διατεθειμένος να βγάλει την ΠΑΕ από το αδιέξοδο.

-Η οικονομική κατάσταση που συναντήσαμε όταν πήραμε τον Ολυμπιακό από τον Σωκράτη Κόκκαλη ήταν πολύ χειρότερη από εκείνη της ΑΕΚ όταν έπεσε στην γ’ εθνική και του ΠΑΟ όταν διαλύθηκε η πολυμετοχικότητα.

-Τα είπα όλα αυτά όταν αποδείχθηκε η ταύτιση και η συμπόρευση του Σωκράτη Κόκκαλη με τον ΣΥΡΙΖΑ. Επί των ημερών του ΣΥΡΙΖΑ οι εταιρείες του έχουν λάβει δουλειές ύψους άνω των 750 εκατ. ευρώ. Μάλιστα υπάρχει και συμπόρευση με τον Δημήτρη Μελισσανίδη. Ενεπλάκη για παράδειγμα η INTRAKAT στο γήπεδο της ΑΕΚ.

-Αν ένα κόμμα είναι μακριά από κυβερνήσεις είναι ο Ολυμπιακός. Εγώ δεν έχω μπίζνες στην Ελλάδα. Το no politica υπάρχει στον Ολυμπιακό. Σας θυμίζω πως όταν ανέλαβα υπήρχε κυβέρνηση ΠΑΣΟΚ και σας θυμίζω ότι είχα αντιπαράθεση με τον κύριο Γερουλάνο. Στη συνέχεια είχα αντιπαράθεση με τον κύριο Σαμαρά και τώρα με τον ΣΥΡΙΖΑ.

-Ο Ολυμπιακός είναι υπεράνω χρημάτων.

-Ο Θωμάς Μητρόπουλος με τον Δημήτρη Μελισσανίδη και νωρίτερα τον κύριο Σαββίδη, και η παρέα του μας έχουν προκαλέσει πολλά προβλήματα με εντολή του Σωκράτη Κόκκαλη. Τι να κάνουμε, δυστυχώς το χρήμα είναι τα πάντα για κάποιους.